Shri-Lanka prezidenti Maytripala Sirisena mamlakat hududida 21 aprelda sodir etilgan teraktlarga aloqadorlikda gumon qilinayotgan ikki tashkilot faoliyatini taqiqlashga buyruq berdi. Bu haqda Shri-Lanka prezidenti matbuot xizmati xabar qildi. "Prezident Maytripala Sirisena Shri-Lanka prezidenti sifatidagi vakolatlari doirasida Shri-Lankada "Jamoat at-Tauhid al-Vataniya" va "Jamiatu al-Millatu Ibrohim" tashkilotlari faoliyatini taqiqlash chorasini qabul qildi", - deyiladi xabarda. Avvalroq mamlakat ommaviy axborot vaziri Ruvan Vijyevardene mamlakatdagi terrorchilik harakatlari uchun javobgarlik yuqoridagi ikki guruh zimmasida ekanligini ma’lum qilgandi. 21 aprel kuni Shri-Lankada qator portlashlar yuz berdi. So‘nggi ma’lumotlarga ko‘ra, teraktlar oqibatida 250ga yaqin kishi halok bo‘lgan.